NOK ผุด 5 เส้นทางเช่าเหมาลำไปจีน รับฐานการบินอู่ตะเภา ต.ค.นี้
NOK เปิดฐานปฏิบัติการการบินใหม่ที่อู่ตะเภาบินเช่าเหมาลำไปจีนรวม 5 เส้นทาง เริ่ม 1 ต.ค. 60 หวังเพิ่มจำนวนนักท่องเที่ยวจีน ดันธุรกิจท่องเที่ยวและเศรษฐกิจของประเทศ
2 ต.ค. 2560

บริษัท สายการบินนกแอร์ จำกัด (มหาชน) หรือ NOK เปิดเผยว่า บริษัทได้เปิดตัวฐานปฏิบัติการการบินแห่งใหม่ “ท่าอากาศยานนานาชาติอู่ตะเภา” อย่างเป็นทางการ โดยทางการท่าอากาศยานอู่ตะเภาได้มีการจัดพิธีต้อนรับและฉลองด้วยการลอดอุโมงค์น้ำเที่ยวบินที่ DD3161 เส้นทางหนานชาง-อู่ตะเภา เที่ยวบินที่ DD3161 เป็นเที่ยวบินเช่าเหมาลำเส้นทางใหม่ของนกแอร์ ออกเดินทางจากเมืองหนานชาง สาธารณรัฐประชาชนจีน ในวันที่ 1 ต.ค. 60 เวลา 14.00 น. สู่ท่าอากาศยานนานาชาติอู่ตะเภา ประเทศไทย ในเวลา 16.00 น. โดยให้บริการจำนวน 4 เที่ยวบิน/สัปดาห์
ทั้งนี้ ท่าอากาศยานนานาชาติอู่ตะเภาเป็นฐานปฏิบัติการการบินแห่งที่ 2 ต่อจากท่าอากาศยานนานาชาติดอนเมือง เพื่อรองรับเที่ยวบินแบบเช่าเหมาลำจากสาธารณรัฐประชาชนจีน โดยในเดือนตุลาคมนี้นกแอร์จะทยอยเปิดให้บริการเส้นทางบินใหม่แบบเช่าเหมาลำอีก 4 เส้นทางจากอู่ตะเภา คือ หยินฉวน 1 เที่ยวบิน/สัปดาห์ ไหโข่ว 3 เที่ยวบิน/สัปดาห์ ฉางชา 3 เที่ยวบิน/สัปดาห์ และหลินยี่ 2 เที่ยวบิน/สัปดาห์ รวมทั้งสิ้น 5 เส้นทางบิน
“นกแอร์มีความยินดีเป็นอย่างยิ่งกับเที่ยวบินเช่าเหมาลำเส้นทางใหม่ และการเพิ่มฐานปฏิบัติการการบินแห่งใหม่ในครั้งนี้ เราได้เล็งเห็นว่าสนามบินอู่ตะเภานั้นมีทั้งความพร้อมและศักยภาพ อีกทั้งยังตั้งอยู่ไม่ไกลจากเมืองพัทยา ซึ่งถือว่าเป็นเมืองท่องเที่ยวหลักของประเทศ ทำให้เป็นการเพิ่มจำนวนนักท่องเที่ยวที่เข้ามาจากประเทศจีน ซึ่งส่งผลดีต่อธุรกิจท่องเที่ยวและเศรษฐกิจของประเทศ” นายปิยะ ยอดมณี ประธานเจ้าหน้าที่บริหาร NOK กล่าว
อย่างไรก็ตาม ปัจจุบันสายการบินนกแอร์ให้บริการด้วยเครื่องบินโบอิ้ง 737-800, Q400 และ ATR โดยมีเส้นทางการบินในประเทศจำนวน 24 เส้นทาง และเส้นทางต่างประเทศจำนวน 3 เส้นทาง คือ ย่างกุ้ง (ประเทศเมียนมา) กรุงฮานอย และนครโฮจิมินห์ (ประเทศเวียดนาม)